钦定古今图书集成/明伦汇编/官常典/第450卷 > 张宗
## 钦定古今图书集成/明伦汇编/官常典/第450卷 > 张宗

按《后汉书》本传，“宗字诸君，南阳鲁阳人也。王莽时为
县阳泉乡佐。会莽败，义兵起，宗乃率阳泉民三四百
人起兵略地，西至长安。更始以宗为偏将军。宗见更
始政乱，因将家属客安邑。及大司徒邓禹西征，定河
东，宗诣禹自归。禹闻宗数多权谋，乃表为偏将军。禹
军到栒邑，赤眉大众且至，禹以栒邑不足守，欲引师”
进就坚城，而众人多畏贼追，惮为后拒。禹乃书诸将
名于竹简，署其前后，乱著笥中，令各探之。宗独不肯
探，曰：“死生有命，张宗岂辞难就逸乎！”禹叹息谓曰：“将
军有亲弱在营，奈何不顾？”宗曰：“愚闻一卒毕力，百人
不当；万夫致死，可以横行。宗今拥兵数千，以承大威，
何遽其必败乎！”遂留为后拒。诸营既引兵，宗方勒厉
军士，坚垒壁，以死当之。禹到前县，议曰：“以张将军之
众，当百万之师，犹以小雪投沸汤，虽欲戮力，其势不
全也。”乃遣步骑二千人反还迎宗。宗引兵始发，而赤
眉卒至。宗与战，却之，乃得归营。于是诸将服其勇。及
还到长安，宗夜将锐士入城袭赤眉，中矛贯胛，又转
攻诸营，保为流矢所激，皆几至于死。及邓禹征还，光
武以宗为京辅都尉，将突骑与征西大将军冯异共
击关中诸营保，破之，迁河南都尉。建武六年，都尉官
省，拜大中大夫。八年，颍川桑中盗贼群起，宗将兵击
定之。后青、冀盗贼屯聚山泽，宗以谒者督诸郡兵讨
平之。十六年，琅邪、北海盗贼复起，宗督二郡兵讨之。
乃设方略，明购赏，皆悉破散。于是沛、楚、东海、临淮群
贼，惧其威武，相捕斩者数千人，青、徐震栗。后迁琅邪
相，其政好严猛，敢杀伐。永平二年，卒于官。